cometadata/datacite-titles-descriptions-related-identifiers huggingface dataset:
DOI: 10.14457/tu.the.2021.902
title: การศึกษามาตรการพัฒนาโครงการขนาดใหญ่เพื่อเพิ่มศักยภาพพื้นที่ดินในพื้นที่กรุงเทพมหานครให้มีความเหมาะสมกับการพัฒนาอสังหาริมทรัพย์แบบผสมผสาน

description: มาตรการพัฒนาโครงการขนาดใหญ่เป็นเครื่องมือสำคัญทางผังเมืองที่ส่งเสริมและควบคุมทิศทางการพัฒนาของเมือง การพัฒนาโครงการอสังหาริมทรัพย์ขนาดใหญ่ในกรุงเทพมหานครยังคงมีข้อจำกัดภายใต้ข้อกำหนดการใช้ประโยชน์ที่ดินตามกฎกระทรวงให้ใช้บังคับผังเมืองรวมกรุงเทพมหานคร ทำให้เกิดการพัฒนาที่ขาดความหลากหลาย โดยเฉพาะอัตราส่วนพื้นที่อาคารรวมต่อพื้นที่ดินที่ส่งผลต่อศักยภาพการพัฒนาอาคารในแต่ละพื้นที่ งานวิจัยนี้จึงมีวัตถุประสงค์เพื่อศึกษาแนวทางการการเพิ่มศักยภาพพื้นที่ดินในพื้นที่กรุงเทพมหานครตามมาตรการพัฒนาโครงการขนาดใหญ่ให้มีความเหมาะสมกับการพัฒนาอสังหาริมทรัพย์แบบผสมผสาน ทำการสัมภาษณ์แบบมีโครงสร้างผู้ที่มีส่วนเกี่ยวข้องกับการพัฒนาโครงการขนาดใหญ่ อาทิ สำนักผังเมืองกรุงเทพมหานคร บริษัทพัฒนาโครงการอสังหาริมทรัพย์ขนาดใหญ่ เป็นต้น จากนั้นทำการวิเคราะห์ข้อมูลด้วยการวิเคราะห์เนื้อหา ผลการวิจัยสามารถสรุปได้ว่ามาตรการพัฒนาโครงการขนาดใหญ่สามารถช่วยในการปรับเพื่อปรับอัตราส่วนพื้นที่อาคารรวมต่อพื้นที่ดินของโครงการอสังหาริมทรัพย์ในพื้นที่กรุงเทพมหานครได้อย่างเหมาะสม
DOI: 10.14457/tu.the.2021.904
title: วาทะและทัศนะของอาจารย์ระพี สาคริกที่ส่งผลต่อการเรียนรู้ของฉัน

description: การค้นคว้าอิสระครั้งนี้มีวัตถุประสงค์เพื่อศึกษา วาทะและทัศนะที่เกี่ยวข้องของอาจารย์ระพี ในบริบทสังคมไทย ผ่านเอกสารตำราและบทความของอาจารย์ระพี สาคริก และเพื่อศึกษาพิจารณาการเรียนรู้ของฉันจากวาทะและทัศนะของอาจารย์ระพี โดยเครื่องมือที่ใช้ในการศึกษา คือ การตีความผ่านหนังสือ และบทความที่เกี่ยวข้องในประเด็นสำคัญต่าง ๆ ประกอบด้วยหนังสือ 3 เล่ม ได้แก่ เพียงข้าวเมล็ดเดียว (2525) เกษตรกรที่รัก (2540) และการศึกษากับการจัดการ (2552) นอกจากนี้ยังมีบทความของอาจารย์ระพี สาคริก อีกหนึ่งบทความ คือ รักเกษตร ต้องคิดสู้ชีวิต (2546) ผลการศึกษาวาทะและทัศนะที่เกี่ยวข้องกับวาทะและทัศนะของอาจารย์ระพีในบริบทสังคมไทย ผ่านเอกสารตำราและบทความของอาจารย์ระพี เพื่อตีความในสิ่งที่อาจารย์ระพีต้องการสื่อสาร และพิจารณาการเรียนรู้ที่เกิดขึ้นในตัวฉัน จากการศึกษาวาทะและทัศนะของอาจารย์ระพี ทำให้ฉันได้ค้นพบเส้นทางแห่งการเรียนรู้ที่ส่งผลต่อการเปลี่ยนแปลงในตัวฉันอยู่ 5 ประการ 1) การเรียนรู้และการเปลี่ยนแปลงของฉันในฐานะเป็นคนชาติพันธุ์อิ้วเมี่ยน 2) การเรียนรู้และการเปลี่ยนแปลงของฉันในฐานะเป็นลูกเกษตรกร 3) การเรียนรู้และการเปลี่ยนแปลงของฉันในฐานะนักการศึกษา 4) การเรียนรู้และการเปลี่ยนแปลงของฉันในฐานะนักพัฒนา และ 5) การเรียนรู้และการเปลี่ยนแปลงของฉันที่ได้จากคุณค่าของงานชิ้นนี้ ซึ่งได้ค้นพบว่าวาทะและทัศนะของคนเรานั้นสามารถสร้างการเรียนรู้และการเปลี่ยนแปลงสู่อีกบุคคลได้
DOI: 10.14457/tu.the.2021.905
title: การออกแบบกระบวนการเรียนรู้การคิดอย่างมีวิจารณญาณผ่านการสตรีมเกมเพื่อพัฒนาและส่งเสริมความเข้าใจการคิดอย่างมีวิจารณญาณ

description: งานวิจัยนี้มีวัตถุประสงค์ เพื่อทดสอบประสิทธิผลของการออกแบบกระบวนการเรียนรู้การคิดอย่างมีวิจารณญาณผ่านการสตรีมเกม เพื่อพัฒนาและส่งเสริมความเข้าใจเกี่ยวกับการคิดอย่างมีวิจารณญาณ และศึกษาลักษณะของกระบวนการเรียนรู้การคิดอย่างมีวิจารณญาณผ่านการสตรีมเกมที่ช่วยพัฒนาและส่งเสริมความเข้าใจเกี่ยวกับการคิดอย่างมีวิจารณญาณ โดยมีผู้เข้าร่วมคือ นักเรียนระดับชั้นมัธยมศึกษาปีที่ 2 ใช้การสุ่มเป็นกลุ่ม จำนวน 22 คน ในกระบวนการทดลองทั้งหมด 12 ครั้ง แบ่งเป็นการเล่นเกม 3 เกม รอบละ 3 ครั้ง โดยในแต่ละครั้งที่เล่นเกมเสร็จสิ้นจะมีการสนทนากลุ่มทุกครั้ง และมีการวัดการคิดอย่างมีวิจารณญาณก่อนและหลังเข้าร่วมกระบวนการทดลอง มีการวิเคราะห์ข้อมูลโดยใช้สถิติ เพื่อใช้สำหรับการอภิปรายผลทั้งหมด และวิเคราะห์ผลเชิงคุณภาพจากแบบสังเกตพฤติกรรมและแบบบันทึกการสนทนา ผลการทดลองพบว่า ผู้เข้าร่วมกระบวนการเรียนรู้การคิดอย่างมีวิจารณญาณ มีการคิดอย่างมีวิจารณญาณเพิ่มขึ้นอย่างมีนัยสำคัญ นอกจากนี้ยังมีองค์ประกอบการคิดอย่างมีวิจารณญาณที่เพิ่มขึ้นอย่างมีนัยสำคัญเช่นกัน ได้แก่ ความสามารถในการพิจารณาความน่าเชื่อถือของข้อมูล ความสามารถในการอุปนัย ความสามารถในการระบุข้อสันนิษฐานเบื้องต้น ความสามารถในการระบุประเด็นปัญหา และความสามารถในการนิรนัย ตามลำดับ ซึ่งจากผลการสังเกตบทสัมภาษณ์ และการสังเกตจากการจัดกระบวนการเรียนรู้การคิดอย่างมีวิจารณญาณผ่านการสตรีมเกม ประกอบไปด้วยอิทธิพล 6 อย่างที่ส่งผลให้ผู้เรียนเกิดการคิดอย่างมีวิจารญาณเพิ่มขึ้น ดังนี้ 1.รูปแบบกระบวนการเรียนรู้การคิดอย่างมีวิจารณญาณผ่านการสตรีมเกม ควรมีรูปแบบที่เอื้อให้ผู้เข้าร่วมกระบวนการเกิดการแลกเปลี่ยนความคิดเห็น โดยใช้คำถามตามหลัก 5W1H เพื่อกระตุ้นให้ผู้เข้าร่วมเกิดการคิดอย่างมีวิจารณญาณ 2.การเลือกเกม ควรเลือกเกมที่ผู้เข้าร่วมสามารถเชื่อมโยงประสบการณ์เดิมของตนเองกับเกมได้ ไม่เป็นเรื่องไกลตัวจนเกิดไปจะทำให้ผู้เข้าร่วมเชื่อมโยงเหตุการณ์ จนนำไปสู่การถกเถียงแลกเปลี่ยนความคิดเห็นกันภายในกระบวนการ 3.การถามคำถามตามหลัก 5W1H ใคร ทำอะไร ที่ไหน อย่างไร เมื่อไหร่ และควรเป็นคำถามปลายเปิด เพื่อเอื้อให้ผู้เรียนมีอิสระทางความคิดจะช่วยกระตุ้นให้ผู้เรียนเกิดการคิดอย่างมีวิจารณญาณ 4.ปฏิสัมพันธ์ระหว่างผู้เรียน ผู้สอน และกระบวนการเรียนรู้การคิดอย่างมีวิจารณญาณผ่านการสตรีมเกมเป็นตัวเชื่อมโยงผู้เรียนให้ผู้เรียน เกิดการแลกเปลี่ยนเรียนรู้ และประสบการณ์ จนนำไปสู่การสร้างการเรียนรู้การคิดอย่างมีวิจารณญาณและองค์ความรู้ใหม่ด้วยตนเอง 5.การเรียนรู้ผ่านการสังเกต นำแนวคิดการเรียนรู้ผ่านการสังเกตผนวกกับการออกแบบขั้นตอนการจัดกระบวนการเรียนรู้การคิดอย่างมีวิจารณญาณผ่านการสตรีมเกม โดยจะแทรกอยู่ในขั้นตอนการเสนอสถานการณ์ผ่านเกม 6.สร้างพื้นที่ปลอดภัย โดยผ่านแนวคิดการสร้างบรรยายกาศแบบให้อิสระ และสนับสนุนผู้เรียน
DOI: 10.14457/tu.the.2020.1387
title: การศึกษากลวิธีการแปลโวหารภาพพจน์ในวรรณกรรมเรื่อง The Alchemist: กรณีเปรียบเทียบฉบับแปล “ขุมทรัพย์ที่ปลายฝัน” ของชัยวัฒน์ สถาอานันท์และ “ขุมทรัพย์สุดปลายฝัน” ของกอบชลีและกันเกรา

description: การศึกษากลวิธีการแปลโวหารภาพพจน์ในวรรณกรรมเรื่อง THE ALCHEMIST: กรณีเปรียบเทียบฉบับแปล “ขุมทรัพย์ที่ปลายฝัน” ของ ชัยวัฒน์ สถาอานันท์ และ “ขุมทรัพย์สุดปลายฝัน” ของ กอบชลีและกันเกรา มีวัตถุประสงค์เพื่อรวบรวมและจัดประเภทของภาษาภาพพจน์ในวรรณกรรมต้นฉบับเรื่อง THE ALCHEMIST เปรียบเทียบกับฉบับแปลทั้งสองฉบับ และเพื่อศึกษาเปรียบเทียบกลวิธีการแปลภาษาภาพพจน์ที่ปรากฏในวรรณกรรมแปลทั้งสองฉบับผลการศึกษาพบว่า มีการใช้ภาษาภาพพจน์เปรียบเทียบที่เกิดจากความคล้ายคลึงตามการจำแนกประเภทของนิตยา แก้วคัลณา จำนวน 6 ประเภท จากทั้งหมด 8 ประเภท ได้แก่ อุปมา อุปลักษณ์ อติพจน์ บุคลาธิษฐาน สมมุติภาวะ และการอ้างถึง โดยการใช้ภาษาภาพพจน์เปรียบเทียบที่เกิดจากความคล้ายคลึงที่ผู้วิจัยพบการใช้น้อยมาก ได้แก่ นามนัย และสัมพจนัย ในส่วนของกลวิธีการแปลที่พบจากการเก็บข้อมูล พบว่ามีกลวิธีการแปล 4 กลวิธี ได้แก่ 1) การแปลให้เป็นภาพพจน์เดียวกับต้นฉบับ 2) การแปลให้เป็นภาพพจน์เดียวกับต้นฉบับพร้อมการอธิบายเพิ่มเติม 3) การแปลโดยใช้ภาพพจน์ที่แตกต่างจากต้นฉบับ และ 4) การละไม่แปล จากผลการศึกษา แสดงให้เห็นว่าภาษาภาพพจน์ในเรื่อง THE ALCHEMIST มีบทบาทสำคัญอย่างยิ่ง และผู้แปลถ่ายทอดภาพพจน์เหล่านั้นมาสู่ฉบับแปลภาษาไทยได้โดยให้ความสำคัญไม่แตกต่างกัน ทำให้บทแปลสามารถถ่ายทอดเรื่องราวผ่านภาษาภาพพจน์ได้ครบถ้วนเทียบเท่ากับต้นฉบับ
DOI: 10.14457/tu.the.2021.906
title: การศึกษาปัจจัยตามแนวคิดการพัฒนาพื้นที่รอบสถานีรถไฟฟ้าที่มีอิทธิพลต่อราคาและการกำหนดราคาอาคารชุดพักอาศัย บริเวณรอบสถานีรถไฟฟ้ากรณีศึกษา สถานีรถไฟฟ้าทองหล่อและเอกมัย เขตวัฒนา กรุงเทพมหานครฯ

description: การศึกษาการค้นคว้าอิสระนี้มีวัตถุประสงค์เพื่อศึกษาวิธีการกำหนดราคาอาคารชุดพักอาศัย ศึกษาปัจจัยตามแนวคิดการพัฒนาพื้นที่รอบสถานีระบบขนส่งมวลชน (TOD) ที่มีอิทธิพลต่อราคาและการกำหนดราคาอาคารชุดพักอาศัย และเพื่อเสนอแนะแนวทางการกำหนดราคาอาคารชุดพักอาศัย ที่มีความสัมพันธ์กับการพัฒนาโดยรอบสถานีขนส่งมวลชนบริเวณรอบสถานีรถไฟฟ้า กรณีศึกษา สถานีทองหล่อและเอกมัย เขตวัฒนา กรุงเทพมหานครฯ ผู้วิจัยได้ใช้การสัมภาษณ์แบบกึ่งมีโครงสร้าง (Semi Structure Interview) เพื่อเก็บข้อมูล และทำการประมวลผลด้วยวิธีการวิเคราะห์เนื้อหาจากผู้ประกอบการพัฒนาโครงการอาคารชุดพักอาศัยบริเวณ รอบสถานีรถไฟฟ้าทองหล่อ เอกมัย จำนวน 6 ท่าน ผลการศึกษาพบว่าวิธีการกำหนดราคาอาคารชุดพักอาศัย มีขั้นตอนหลายประการเพื่อที่จะได้มาซึ่งราคาของอาคารชุดพักอาศัย โดยสรุปจากการสัมภาษณ์ผู้ประกอบการที่มีหน้าที่เกี่ยวข้องในการกำหนดราคาชุดพักอาศัย พบว่า วิธีการในการกำหนดราคาสรุปได้ 4 ขั้นตอนที่สำคัญ คือ (1) การวางแผนเป้าหมายในภาพรวมขององค์กร (2) การกำหนดเป้าหมายของโครงการอาคารชุดพักอาศัย (3) การกำหนดต้นทุนของโครงการอาคารชุดพักอาศัย (4) การกำหนดราคาขาย นอกจากนี้แล้ว งานวิจัยชิ้นนี้ได้พิสูจน์อิทธิพลของปัจจัยองค์ประกอบตามแนวคิดการพัฒนาพื้นที่รอบสถานีระบบขนส่งมวลชน (TOD) ซึ่งประกอบด้วย 5 องค์ประกอบได้แก่ (1) ศักยภาพการเดินเท้า (2) การใช้รถจักรยาน (3) ความหนาแน่นของที่อยู่อาศัย (4) ความหนาแน่นของการจราจรบริเวณทางแยก และ (5) การใช้ประโยชน์ที่ดินแบบผสมผสาน โดยการศึกษาพบว่า ปัจจัยศักยภาพการเดินเท้าไม่มีผลโดยตรงต่อการนำมากำหนดราคาโครงการที่อยู่อาศัย ส่วนปัจจัยที่มีผลต่อราคาอาคารชุดพักอาศัยคือ ปัจจัยความหนาแน่นของที่อยู่อาศัย และปัจจัยการผสมผสานการใช้ประโยชน์ที่ดินจากผลการศึกษาที่ได้ในครั้งนี้ ผู้วิจัยสามารถเสนอแนวทางการกำหนดราคาห้องชุดพักอาศัยโดยอาศัยปัจจัยตามแนวคิดการพัฒนารอบพื้นที่สถานีรถไฟฟ้า รวมทั้งสามารถเสนอแนะแนวทางการส่งเสริมการพัฒนาโครงการอาคารชุดพักอาศัยตามแนวคิดการพัฒนารอบพื้นที่สถานีรถไฟฟ้า
DOI: 10.14457/tu.the.2021.907
title: ความพึงพอใจที่มีต่อการซื้อทรัพย์รอการขายประเภทที่อยู่อาศัยในพื้นที่กรุงเทพมหานครและปริมณฑล

description: การวิจัยครั้งนี้มีวัตถุประสงค์เพื่อศึกษาความพึงพอใจที่มีต่อการซื้อทรัพย์รอการขายประเภทที่อยู่อาศัยในพื้นที่กรุงเทพมหานครและปริมณฑล รวมถึงศึกษาเปรียบเทียบความพึงพอใจที่มีต่อการซื้อทรัพย์รอการขายประเภทที่อยู่อาศัยในพื้นที่กรุงเทพมหานครและปริมณฑล จำแนกตามแหล่งที่มาของทรัพย์รอการขายและคุณลักษณะด้านประชากรศาสตร์ โดยใช้แบบสอบถามเป็นเครื่องมือในการเก็บรวบรวมข้อมูลจากกลุ่มตัวอย่างผู้ที่เคยซื้อทรัพย์รอการขายประเภทที่อยู่อาศัยในพื้นที่กรุงเทพมหานครและปริมณฑลจากธนาคารพาณิชย์หรือบริษัทบริหารสินทรัพย์ จำนวน 400 ราย ทำการสุ่มตัวอย่างแบบโควตา จากนั้นทำการวิเคราะห์ข้อมูลด้วยสถิติเชิงพรรณนา การทดสอบที (t-test) และความแปรปรวนทางเดียว (One-Way ANOVA) และการสัมภาษณ์ผู้บริหารที่ดูแลด้านกลยุทธ์การตลาดระดับผู้จัดการฝ่ายขึ้นไปของบริษัทบริหารทรัพย์สินและธนาคารพาณิชย์ จำนวน 5 ราย และทำการวิเคราะห์ผลด้วยการวิเคราะห์เนื้อหา (Content Analysis) ผลการวิจัยพบว่ากลุ่มตัวอย่างมีความพึงพอใจในด้านราคามากที่สุด เนื่องจากทรัพย์สินรอการขายเป็นทรัพย์ที่มีคุณภาพดี มีโอกาสที่จะอยู่ในทำเลทอง แต่มีราคาต่ำกว่าราคาตลาด ทั้งนี้ ในภาพรวมผู้ตอบแบบสอบถามที่เคยซื้อทรัพย์รอการขายประเภทที่อยู่อาศัยในพื้นที่กรุงเทพมหานครและปริมณฑลจากธนาคารพาณิชย์และบริษัทบริหารสินทรัพย์จะมีความพึงพอใจต่อการซื้อทรัพย์รอการขายไม่แตกต่างกันอย่างมีนัยสำคัญทางสถิติที่ระดับ 0.05 ในขณะที่ผู้ตอบแบบสอบถามที่มีเพศ อายุ สถานภาพการสมรส การศึกษา อาชีพ และรายได้ครอบครัวเฉลี่ยต่อเดือนแตกต่างกัน จะมีความพึงพอใจต่อการซื้อทรัพย์รอการขายประเภทที่อยู่อาศัยในพื้นที่กรุงเทพมหานครและปริมณฑลแตกต่างกันอย่างมีนัยสำคัญทางสถิติที่ระดับ 0.05 แม้ว่าผลการสัมภาษณ์จะพบว่าบริษัทบริหารสินทรัพย์และธนาคารพาณิชย์มีการใช้กลยุทธ์การตลาดแตกต่างกัน
DOI: 10.14457/tu.the.2021.908
title: การศึกษาความต้องการที่อยู่อาศัยประเภทบ้านเดี่ยวของคนเจนเนอเรชันแซดสำหรับการออกแบบนวัตกรรมผลิตภัณฑ์ที่อยู่อาศัยในอนาคต

description: งานวิจัยนี้มีวัตถุประสงค์เพื่อศึกษาความต้องการรูปแบบของที่พักอาศัยและนวัตกรรมผลิตภัณฑ์ที่อยู่อาศัยประเภทบ้านเดี่ยวของคนเจนเนอเรชันแซด โดยจำแนกตามคุณลักษณะทางด้านประชาการศาสตร์ ใช้ระเบียบวิธีวิจัยเชิงผสม (mixed methodology) คือ การวิจัยเชิงคุณภาพ (qualitative methodology) และการวิจัยเชิงปริมาณ (quantitative methodology) ซึ่งตัวอย่างในการวิจัยประกอบด้วยกลุ่มคนที่อยู่ในช่วงวัยเจนเนอเรชันแซด หรือ กลุ่มคนช่วงอายุ 18 – 25 ปี (เกิดปี พ.ศ. 2540 – 2547) เครื่องมือที่ใช้ในการเก็บข้อมูลในงานวิจัยเชิงคุณภาพคือ แบบสัมภาษณ์แบบกึ่งมีโครงสร้างวิเคราะห์ข้อมูลด้วยเทคนิควิเคราะห์เนื้อหา (content analysis) และเครื่องมือที่ใช้ในงานวิจัยเชิงปริมาณคือ แบบสอบถาม วิเคราะห์ข้อมูลด้วยสถิติเชิงพรรณนา (descriptive -statistic) และสถิติเชิงอนุมาน Independent Sample t – test และ One - Way ANOVAผลการวิจัยพบว่ารูปแบบบ้านเดี่ยวที่คนเจนเนอเรชันแซดต้องการคือ บ้านที่มีส่วนประกอบ ดังนี้ รูปแบบห้องนั่งเล่นแบบมีตู้เก็บของเป็นสัดส่วน รูปแบบห้องรับประทานอาหารแบบใช้โต๊ะทานข้าวสำหรับรับประทานอาหารและทำงานได้ รูปแบบห้องครัวที่เป็นครัวไทยผสมครัวฝรั่งกั้นห้องอยู่ภายในบ้าน รูปแบบห้องนอนแบบมีพื้นที่ทำงาน, แต่งตัว, ห้องน้ำในตัว รูปแบบห้องน้ำที่แยกส่วนเปียกและแห้งชัดเจนและมีหน้าต่างระบายอากาศ มีห้องพิเศษคือ ห้องทำงาน และมีรูปแบบการตกแต่งภายในแบบทำเฟอร์นิเจอร์ตู้ติดตาย (built in) เพื่อเก็บซ่อนของ การจัดวางพื้นที่ภายในแบบกึ่งเปิดกึ่งปิดใช้ผนังตกแต่งหรือซุ้มโค้งกั้นระหว่างห้อง (semi-open planning space) สภาพแวดล้อมรูปแบบที่ต้องการมากที่สุดคือ มีความปลอดภัยสูง ส่วนลักษณะทางสถาปัตยกรรมที่ส่งผลต่อความต้องการบ้านเดี่ยวของคนเจนเนอเรชันแซด ได้แก่ อันอันหนึ่งคือ บ้าน 2 ขั้น รองลงมาคือ ระเบียงกระจกและ หน้าต่างกรอบไม้ทรงสี่เหลี่ยมผืนผ้าตามลำดับ โดยมีการตกแต่งอาคารเป็นสีขาว รองลงมาคือ โทนสีเบจ น้ำตาล ครีม และสีเทาตามลำดับ รวมทั้งมีวัสดุตกแต่งเป็นหิน ด้านลักษณะทางประชากรศาสตร์ของเจนเนอเรชันแซด ได้แก่ เพศ การศึกษา ระดับรายได้และสถานภาพพบว่าความต้องการรูปแบบบ้านเดี่ยวและนวัตกรรมผลิตภัณฑ์ประเภทบ้านเดี่ยวเฉลี่ยไม่แตกต่างกัน นวัตกรรมผลิตภัณฑ์ที่กลุ่มคนเจนเนอเรชันแซดต้องการ แบ่งออกเป็น 4 ระบบ ได้แก่ 1) นวัตกรรมด้านความปลอดภัย ระบบที่ต้องการมากที่สุดคือ ระบบบ้านอัจฉริยะเรียนรู้พฤติกรรมผู้อยู่อาศัยคอยแจ้งเตือนเรื่องความปลอดภัย นวัตกรรมด้านการอำนวยความสะดวกระบบที่ต้องการมากที่สุดคือ ระบบเครื่องใช้ไฟฟ้าอัจฉริยะ นวัตกรรมด้านการซ่อมบำรุงระบบที่ต้องการมากคือ ระบบแจ้งเตือนการซ่อมบำรุง ประปา ไฟฟ้า และเครื่องปรับอากาศภายในบ้าน 4) นวัตกรรมด้านอื่น ๆ ระบบที่ต้องการมาก ได้แก่ ระบบป้องกันสัตว์ร้ายไม่ให้เข้าบ้าน เช่น จิ้งจก แมงสาบ
DOI: 10.14457/tu.the.2021.909
title: แนวทางการปรับตัวของธุรกิจประเภทโรงแรมที่เปลี่ยนไปเป็นธุรกิจให้เช่า รายเดือนในสถานการณ์การแพร่ระบาดของโรคติดเชื้อไวรัสโคโรนา 2019 กรณีศึกษา โรงแรมอีสติน มักกะสัน กรุงเทพฯ

description: ในช่วงไตรมาสที่ 2 และ 3 ของปีพุทธศักราช 2564 สถานการณ์การแพร่ระบาดของโรคติดเชื้อไวรัสโคโรนา 2019 ในหลายประเทศรวมทั้งประเทศไทยยังเผชิญกับการระบาดระลอกใหม่ ส่งผลให้จำนวนผู้ป่วยใหม่ยังคงเพิ่มขึ้นต่อเนื่อง ซึ่งสวนทางกับจำนวนนักท่องเที่ยวที่น้อยลงมากภาระหนักจึงตกอยู่ที่ผู้ประกอบการธุรกิจโรงแรมต่างๆ ที่ต้องรับภาระค่าใช้จ่ายที่เกิดขึ้น ทำให้ในช่วงดังกล่าวมีโรงแรมหลายแห่งตัดสินใจปิดกิจการชั่วคราวเพื่อลดค่าใช้จ่าย บางโรงแรมได้ประกาศปิดกิจการถาวร หรือมีการปรับตัว เช่น ปล่อยเช่ารายเดือน เพื่อให้สามารถอยู่รอดในวิกฤตการณ์ที่เกิดขึ้นได้ การปรับตัวโดยให้บริการห้องพักแบบรายเดือนของธุรกิจโรงแรม ได้นำเอาข้อได้เปรียบที่เหนือกว่าการเช่าอาคารชุดพักอาศัย หรือ เซอร์วิสอพาร์ทเมนท์ในหลายๆ เงื่อนไข ซึ่งเป็นสิ่งที่ดึงดูดลูกค้า เช่น การรวมค่าน้ำ-ค่าไฟ ไว้กับค่าห้องพัก สิ่งอำนวยความสะดวกในคุณภาพระดับโรงแรม เช่น บริการรับ-ส่งถึงรถไฟฟ้า รวมถึงบริการอินเตอร์เน็ตไร้สายฟรี เป็นต้น โดยไม่มีค่าใช้จ่ายหรือค่าส่วนกลางเพิ่มเติม และธุรกิจโรงแรม/ที่พัก ยังได้เปรียบในเรื่องการบริการและเรื่องทำเลที่ตั้งที่มักจะเดินทางได้อย่างสะดวกสบายอีกด้วย ซึ่งนอกจากจะเป็นการปรับตัวให้ธุรกิจยังสามารถดำเนินต่อไปได้แล้ว ในอีกมุมหนึ่ง ยังถือเป็นการช่วยเหลือลูกค้า และผู้รับการบริการที่จะสามารถเข้าพักในโรงแรมที่มีคุณภาพและสิ่งอำนวยความสะดวกครบครันในราคาถูกกว่า หรือ ราคาไม่ต่างจากอาคารชุดพักอาศัย และ เซอร์วิสอพาร์ทเมนท์ในท้องตลาดปัจจุบัน จึงมีหลายโรงแรมที่หันมาปรับตัวในรูปแบบที่กล่าวไปในข้างต้น อีกทั้งโปรโมชั่นของทางโรงแรมอีสติน มักกะสัน กรุงเทพฯ ที่ปรับให้มีการเช่าเป็นรายเดือน ซึ่งค่อนข้างได้รับกระแสตอบรับที่ดีมาก สามารถให้เช่าห้องพักหมดเพียงไม่กี่เดือนหลังประกาศให้เช่าแบบรายเดือน ถึงแม้รายได้จะไม่สูงเท่าการพักแบบรายวันแต่ก็ถือว่าเป็นการได้ดูแลอุปกรณ์ภายในห้องพักให้ทำงานอย่างต่อเนื่อง ซึ่งนโยบายที่กล่าวมาข้างต้น เป็นการดำเนินธุรกิจแบบชั่วคราวเพื่อให้เพื่อให้สามารถอยู่รอดในวิกฤตการณ์ที่เกิดขึ้นได้ ดังนั้นจึงมีการกำหนดราคาในการให้บริการห้องพักแบบรายเดือนที่ค่อนข้างจะต่ำ ทำให้โรงแรมแทบจะไม่มีกำไร รายได้ที่ได้มาจากการใช้บริการแบบรายเดือนเพียงพอแค่ให้ธุรกิจยังสามารถเปิดต่อไป และยังมีการปรับลดพนังงานในส่วนงานบริการลูกค้าส่วนหน้าและส่วนอื่นๆลง ให้สอดคล้องกับความต้องการในการใช้บริการข้อลูกค้ารายเดือน และเป็นการประหยัดทรัพยากรมนุษย์อีกด้วย โดยทางโรงแรม อีสติน มักกะสัน กรุงเทพฯ ได้นำห้องพักมาปล่อยเช่าระยะยาวหรือปล่อยเช่ารายเดือน โดยลดราคาห้องพักร้อยละ 75 ของราคาห้องพักเดิม ซึ่งจะเป็นการแข่งกับเซอร์วิสอพาร์ตเม้นและอาคารชุดพักอาศัยทำเลกลางเมือง เพราะโรงแรมมีบริการมากมายไม่ว่าจะเป็นทำความสะอาดสัปดาห์ละ 1 ครั้ง รวมค่าน้ำ ค่าไฟ และน้ำดื่ม เป็นต้น และยังถือว่าเป็นโรงแรม ลำดับแรกๆ ที่เลือกใช้นโยบายนี้ และจะเห็นได้ว่าเนื่องจากนโยบายที่กล่าวมาข้างต้น รวมถึงราคาที่ฝ่ายการตลาดกำหนดไว้ในรอบแรกได้รับผลตอบรับจากลูกค้าดีมาก ทำให้ห้องพักแบบรายเดือนที่ถูกปล่อยมาในรอบแรก หมดภายในเดือนแรก และถึงแม้จะมีการปรับราคาขึ้นเล็กน้อยในรอบสองก็ยังคงมีลูกค้าที่ตัดสินใจใช้บริการห้องพักแบบรายเดือนของโรงแรม อีสติน มักกะสัน กรุงเทพฯ
DOI: 10.14457/tu.the.2021.910
title: การศึกษากลยุทธ์การแข่งขันของผู้ประกอบการโครงการอสังหาริมทรัพย์ประเภทอาคารชุดพักอาศัยในพื้นที่กรุงเทพมหานครในช่วงสถานการณ์การแพร่ระบาดของโควิด-19

description: การพัฒนาโครงการอาคารชุดพักอาศัยได้รับผลกระทบอย่างมากจากสถานการณ์การแพร่ระบาดของโควิด-19 งานวิจัยนี้จึงมีวัตถุประสงค์เพื่อศึกษากลยุทธ์ระดับองค์กร กลยุทธ์ระดับธุรกิจ และกลยุทธ์ระดับหน้าที่ของผู้พัฒนาโครงการอาคารชุดพักอาศัยในพื้นที่กรุงเทพมหานครในช่วงสถานการณ์การแพร่ระบาดของโควิด-19 ของโครงการที่เปิดขายแล้วและโครงการที่รอเปิดตัว โดยทำการสัมภาษณ์แบบมีโครงสร้างผู้ให้ข้อมูลซึ่งเป็นผู้บริหารหรือบุคลากรที่มีส่วนเกี่ยวข้องกับการกำหนดกลยุทธ์การแข่งขันของผู้พัฒนาโครงการอาคารชุดพักอาศัยในพื้นที่กรุงเทพมหานคร จำนวน 5 ราย จากนั้นทำการวิเคราะห์ข้อมูลด้วยการวิเคราะห์เนื้อหา เมื่อทำการวิเคราะห์แบบสัมภาษณ์แล้วเสร็จ จึงทำการออกแบบแบบสอบถาม ผู้วิจัยทำการวิเคราะห์ข้อมูลที่ได้จากแบบสอบถามด้วยสถิติเชิงพรรณนา และทำการศึกษาเปรียบเทียบระดับความสำคัญของกลยุทธ์การแข่งขันของผู้ประกอบการที่มีผลต่อการตัดสินใจซื้อโครงการอสังหาริมทรัพย์ประเภทอาคารชุดพักอาศัยในพื้นที่กรุงเทพมหานครในช่วงสถานการณ์การแพร่ระบาดของโควิด-19 ทำการวิเคราะห์โดยใช้การทดสอบความแตกต่างของค่าเฉลี่ยของสองประชากร (t-test) โดยมีกลุ่มตัวอย่างเป็นผู้บริโภคที่เคยซื้อหรือมีความสนใจจะซื้อโครงการอสังหาริมทรัพย์ประเภทอาคารชุดพักอาศัยในพื้นที่กรุงเทพมหานคร จำนวน 400 ราย ผลการวิจัยพบว่ากลยุทธ์ระดับองค์กร ผู้พัฒนาโครงการส่วนใหญ่เลือกใช้กลยุทธ์การเติบโต เนื่องจากเล็งเห็นโอกาสในการเติบโตภายใต้ภาวะวิกฤติ อย่างไรก็ตาม ผลการวิจัยอาจแตกต่างจากบางงานวิจัยที่ได้ทบทวน ซึ่งงานวิจัยที่ได้ทบทวนพบว่ารูปแบบภาวะผู้ประกอบการธุรกิจอสังหาริมทรัพย์ที่ผ่านพ้นวิกฤตเศรษฐกิจปี 2540 จะใช้กลยุทธ์คงสภาพและกลยุทธ์การหดตัว สำหรับกลยุทธ์ระดับธุรกิจ ผู้พัฒนาโครงการส่วนใหญ่เลือกใช้กลยุทธ์การเป็นผู้นำด้านต้นทุนต่ำ เพื่อให้สามารถแข่งขันด้านราคาได้ ร่วมกับการใช้กลยุทธ์การสร้างความแตกต่าง โดยการเพิ่มคุณลักษณะเด่นให้กับที่อยู่อาศัยเพื่อสร้างมูลค่าเพิ่มให้กับแบรนด์ รวมถึงมีการใช้กลยุทธ์ความร่วมมือ เพื่อสร้างความแข็งแกร่งทางธุรกิจ ส่วนกลยุทธ์ระดับหน้าที่ที่สำคัญ ผู้พัฒนาโครงการส่วนใหญ่ให้ความสำคัญทั้งกลยุทธ์การตลาด กลยุทธ์การเงิน และกลยุทธ์การดำเนินงาน เนื่องจากทุกกลยุทธ์มีส่วนในการเสริมสร้างประสิทธิภาพการดำเนินธุรกิจและสร้างความสามารถในการแข่งขันให้กับผู้พัฒนาโครงการ ในส่วนของการศึกษาเปรียบเทียบระดับความสำคัญของกลยุทธ์การแข่งขันของผู้ประกอบการที่มีผลต่อการตัดสินใจซื้อโครงการอสังหาริมทรัพย์ประเภทอาคารชุดพักอาศัยในพื้นที่กรุงเทพมหานครในช่วงสถานการณ์การแพร่ระบาดของโควิด-19 พบว่าแตกต่างกันอย่างมีนัยสำคัญทางสถิติที่ระดับ 0.05 ใน 1 กลยุทธ์ ได้แก่ การออกแบบโดยการจัดวางพื้นที่ใช้สอยอย่างลงตัว
DOI: 10.14457/tu.the.2021.911
title: องค์ประกอบทางภูมิสถาปัตยกรรมที่เพิ่มมูลค่าให้กับโครงการอสังหาริมทรัพย์ประเภทอาคารชุดพักอาศัยในพื้นที่กรุงเทพมหานคร

description: งานภูมิสถาปัตยกรรมเป็นการออกแบบและจัดวางองค์ประกอบของภูมิทัศน์ภายนอกอาคารให้มีความสวยงามเป็นระเบียบเรียบร้อย เป็นสิ่งแรกที่สร้างความประทับใจให้กับผู้บริโภคเมื่อเข้ามาภายในพื้นที่โครงการ การออกแบบภูมิสถาปัตยกรรมช่วยเสริมสร้างภาพลักษณ์ที่ดีแก่อาคารชุดพักอาศัยและก่อให้เกิดการใช้ประโยชน์ในพื้นที่ ช่วยให้ผู้ดูแลอาคารสามารถดูแลบำรุงรักษาอาคารและงานภูมิทัศน์โดยรอบโครงการได้อย่างมีประสิทธิภาพ งานวิจัยนี้จึงมีวัตถุประสงค์เพื่อศึกษาแนวทางการออกแบบเชิงภูมิสถาปัตยกรรมที่สามารถเพิ่มมูลค่าให้กับโครงการอสังหาริมทรัพย์ประเภทอาคารชุดพักอาศัยในพื้นที่กรุงเทพมหานคร โดยทำการสัมภาษณ์แบบมีโครงสร้างผู้เชี่ยวชาญด้านการออกแบบเชิงภูมิสถาปัตยกรรมให้กับโครงการอสังหาริมทรัพย์ประเภทอาคารชุดพักอาศัยในพื้นที่กรุงเทพมหานครทั้งจากบริษัทพัฒนาโครงการอาคารชุดพักอาศัยและสถาปนิกวิชาชีพ จำนวน 10 ราย จากนั้นทำการวิเคราะห์ข้อมูลด้วยการวิเคราะห์เนื้อหา ผลการวิจัยพบว่าการออกแบบเชิงภูมิสถาปัตยกรรมสามารถเพิ่มมูลค่าให้กับโครงการ โดยเฉพาะการออกแบบพื้นที่ส่วนกลางและพื้นที่อำนวยความสะดวกของโครงการอาคารชุดพักอาศัย ควรเน้นความสัมพันธ์ระหว่างการจัดวางองค์ประกอบทางธรรมชาติกับองค์ประกอบที่มนุษย์สร้างขึ้นให้สอดคล้องกับกิจกรรมของผู้พักอาศัย โดยการออกแบบและวางผังให้สามารถตอบสนองประโยชน์ใช้สอยของพักอาศัย ควบคู่กับการรักษาไว้ซึ่งสภาพแวดล้อมที่ดี ทั้งนี้ ภูมิสถาปนิกควรออกแบบร่วมกับสถาปนิกและมัณฑนากรตั้งแต่เริ่มต้นโครงการ เพื่อให้งานออกแบบมีความสมบูรณ์และสอดประสานกันอย่างลงตัวตั้งแต่ภายในอาคารสู่ภายนอกอาคาร จึงจะถือเป็นการใช้ภูมิสถาปัตยกรรมเพื่อเพิ่มมูลค่าให้กับโครงการอย่างแท้จริง
DOI: 10.14457/tu.the.2021.912
title: การออกแบบและพัฒนาบทเรียนออนไลน์เรื่องการประเมินคุณค่าสารสนเทศสำหรับนักศึกษาระดับบัณฑิตศึกษาในระบบการศึกษาทางไกล

description: การวิจัยนี้มีวัตถุประสงค์เพื่อ 1) ออกแบบและพัฒนาบทเรียนออนไลน์ เรื่อง การประเมินคุณค่าสารสนเทศสำหรับนักศึกษาระดับบัณฑิตศึกษา ในระบบการศึกษาทางไกล และ 2) ประเมินผลสัมฤทธิ์การเรียนรู้และความพึงพอใจของนักศึกษาต่อบทเรียนออนไลน์ เรื่อง การประเมินคุณค่าสารสนเทศ สำหรับนักศึกษาระดับบัณฑิตศึกษา ในระบบการศึกษาทางไกล โดยดำเนินการวิจัยด้วยวิธีการรูปแบบการวิจัยเชิงพัฒนา กล่าวคือ กระบวนการวิจัยครอบคลุมกระบวนการออกแบบบทเรียนออนไลน์และการทดลองใช้บทเรียนเพื่อพัฒนาและปรับปรุงบทเรียนที่ออกแบบไว้ ซึ่งกลุ่มตัวอย่างในงานวิจัย คือ นักศึกษาบัณฑิตศึกษาระดับปริญญาโท ภาคการศึกษาที่ 2 ปีการศึกษา 2563 สาขาวิชาเกษตรศาสตร์และสหกรณ์ ที่ศึกษาชุดวิชา 91723 (การวิจัยและสถิติเพื่อการส่งเสริมและพัฒนาการเกษตร) มหาวิทยาลัยสุโขทัยธรรมาธิราช จำนวน 30 คน โดยคัดเลือกกลุ่มตัวอย่างแบบเฉพาะเจาะจง (Purposive Sampling) เนื่องจากรายวิชาดังกล่าวมีผลการเรียนรู้ที่คาดหวังด้านทักษะทางปัญญา ทักษะในการสืบค้น รวบรวมข้อมูลสารสนเทศ และศึกษาวิเคราะห์ประเมินสารสนเทศ ซึ่งมีความสอดคล้องกับเนื้อหาและวัตถุประสงค์การเรียนรู้ของบทเรียนออนไลน์ที่ออกแบบและพัฒนาขึ้น โดยเครื่องมือที่ใช้ในการวิจัย ประกอบด้วย 1) บทเรียนออนไลน์ เรื่อง การประเมินคุณค่าสารสนเทศ สำหรับนักศึกษาระดับบัณฑิตศึกษา ในระบบการศึกษาทางไกล เป็นสื่อเพื่อประกอบการทำวิจัย 2) แบบทดสอบวัดผลสัมฤทธิ์การเรียน บทเรียนออนไลน์ เรื่อง การประเมินคุณค่าสารสนเทศ สำหรับบัณฑิตศึกษา ในระบบการศึกษาทางไกล เป็นแบบปรนัย 4 ตัวเลือก พัฒนาแบบทดสอบคู่ขนาน แบ่งเป็น 12 สมรรถนะ โดยเป็นก่อนเรียน 12 ข้อ และหลังเรียน 12 ข้อ และ 3) แบบสอบถาม ความคิดเห็นของนักศึกษาที่มีต่อบทเรียนออนไลน์ เรื่อง การประเมินคุณค่าสารสนเทศผลการวิจัยสามารถแบ่งออกได้เป็นสองประเด็น ได้แก่ 1) ประเด็นเรื่อง ความพึงพอใจต่อบทเรียนออนไลน์ของนักศึกษา ซึ่งพบว่า นักศึกษามีความพึงพอใจอยู่ในระดับมากที่สุด โดยมีค่าเฉลี่ยของคะแนนที่ 4.51 (SD. = 0.34) จากคะแนนเต็ม 5 คะแนน และ 2) ประเด็นเรื่อง ผลสัมฤทธิ์ทางการเรียนรู้ พบว่า นักศึกษามีผลการเรียนรู้หลังเรียนเพิ่มขึ้นจากก่อนเรียนบทเรียนออนไลน์ 4 หน่วยการเรียนรู้มีผลต่างที่ค่าเฉลี่ย 3.47 คะแนน อยู่ในระดับปานกลาง โดยผลการเรียนรู้เฉลี่ย ก่อนเรียนอยู่ที่ 6.73 คะแนน และผลการเรียนรู้เฉลี่ยหลังเรียนอยู่ที่ 10.20 คะแนน โดยผลการเรียนรู้ก่อนเรียนและหลังเรียนบทเรียนออนไลน์ของนักศึกษาแตกต่างกันอย่างมีนัยสำคัญที่ระดับ 0.05 และเมื่อพิจารณารายด้านพบว่า ผลการเรียนรู้หลังเรียนทั้งหมด 12 สมรรถนะเพิ่มขึ้นจากก่อนเรียน ทุกด้าน โดยด้านที่แตกต่างกันอย่างมีนัยสำคัญทางสถิติ ประกอบไปด้วย 8 ด้าน ได้แก่ (1) ผู้เรียนสามารถระบุองค์ประกอบที่สำคัญของสารสนเทศที่ดีด้านความทันสมัยได้ (2) ผู้เรียนสามารถระบุความหมายประเภทของแหล่งที่มาสารสนเทศที่สำคัญได้ (3) ผู้เรียนสามารถระบุแหล่งสารสนเทศประเภทปฐมภูมิได้ (4) ผู้เรียนสามารถระบุประเภทของแหล่งที่มาสารสนเทศที่สำคัญได้ (5) ผู้เรียนสามารถระบุประเภทที่ไม่มีคุณภาพประเภทสารสนเทศผิดพลาดได้ (6) ผู้เรียนสามารถระบุประเภท ที่ไม่มีคุณภาพประเภทสารสนเทศแห่งความเกลียดชังได้ (7) ผู้เรียนทราบวิธีการปรับกลยุทธ์การสืบค้นให้ได้สารสนเทศตรงตามความต้องการ และ (8) ผู้เรียนเข้าใจการพิจารณาข้อมูลเชิงอรรถและบรรณานุกรม เพื่อต่อยอดความรู้ของเอกสารที่สืบค้นมาได้